
Nr.580, datë 21.8.2003
 
PËR MIRATIMIN E PLANIT TË VEPRIMEVE PËR PARANDALIMIN DHE LUFTËN KUNDËR KORRUPSIONIT 2003-2004

Në mbështetje të nenit 100 të Kushtetutës, me propozimin e Ministrit të Shtetit pranë Kryeministrit, Këshilli i Ministrave

VENDOSI:

1. Miratimin e planit të veprimeve për parandalimin dhe luftën kundër korrupsionit 2003-2004, i cili i bashkëlidhet këtij vendimi.
2. Ngarkohen ministritë dhe institucionet qendrore për zbatimin e këtij plani veprimesh.
3. Bashkërendimin e punës me insitucionet e pavarura dhe organizmat e shoqërisë civile, të përmendur në planin e veprimeve, për zbatimin e masave të përcaktuara në këtë plan.
4. Ministri i Shtetit pranë Kryeministrit dhe Grupi i Monitorimit Antikorrupsion të ndjekin dhe të raportojnë zbatimin e planit të veprimeve.
5. Ngarkohen ministritë dhe institucionet shtetërore, të përmendura në këtë plan, që çdo gjashtë muaj të raportojnë te Ministri i Shtetit pranë Kryeministrit realizimet respektive të planit të veprimeve.
Ky vendim hyn në fuqi menjëherë.

KRYEMINISTRI
Fatos Nano 

VENDIM
Nr.675, datë 25.9.2003

PËR PËRCAKTIMIN E POCEDURAVE TË KRIJIMIT, ORGANIZIMIT DHE MBYLLJES SË INSTITUCIONEVE TË FORMIMIT PROFESIONAL, NË VARËSI TË MINISTRISë SË PUNËS DHE TË ÇËSHTJEVE SOCIALE

Në mbështetje të nenit 100 të Kushtetutës dhe të shkronjës “a” të nenit 23 të ligjit nr.8872, datë 29.3.2002 “Për arsimin dhe formimin profesional në Republikën e Shqipërisë”, me propozimin e Ministrit të Punës dhe të Çështjeve Sociale, Këshilli i Ministrave 

VENDOSI:

1. Krijimi, riorganizimi dhe mbyllja e institucioneve të formimit profesional në varësi të Ministrisë së Punës dhe të Çështjeve Sociale, të bëhet me urdhër të Ministrit.
2. Institucionet e formimit profesional krijohen:
- mbi bazën e kërkesës së tregut të punës;
- kur ndryshojnë kushtet dhe kualifikimi për kategori të caktuara punësh;
- kur investimet e reja apo zbatimi i teknologjive bashkëkohore duhet të realizohet nga punonjës të kualifikuar;
- në raste të tjera, në varësi të politikave të punësimit.
3. Institucionet e formimit profesional riorganizohen:
- për shkak të përmbushjes së disa qëllimeve dhe shtimit të disa qëllimeve të tjera formuese;
- kur lind nevoja e një bashkëpunimi të ngushtë me institucionin e arsimit profesional për rritjen e frytshmërisë së përdorimit të infrastrukturës së arsimit dhe formimit profesional;
- mbi bazën e studimeve, nga të cilat rezulton se riorganizimi sjell përdorim racional të personelit, shfrytëzim efektiv të mjediseve dhe përvetësim maksimal gjatë procesit të formimit profesional;
- për shkak të domosdoshmërisë së një bashkëpunimi të ri me subjekte të tjera shtetërore ose private, në dobi të një formimi aktiv, nëpërmjet praktikave në ndërmarrje, institucione apo në qendra të ndryshme pune;
- me kërkesë të organeve të njësive të qeverisjes vendore, mbi bazën e studimeve të argumentuara;
- mbi bazën e kërkesës së banorëve të zonës, ku ushtrojnë veprimtarinë, për ofrimin e shërbimeve të ndryshme dhe me struktura të reformuara;
- në çdo rast tjetër, në kuadër të zbatimit të reformave në fushën e politikave të punësimit.
4. Me urdhrin e krijimit ose të riorganizimit të këtyre institucioneve miratohet dhe statuti i tyre, i cili duhet të jetë në përputhje me statutin tip, që i bashkëlidhet këtij vendimi.
5. Institucionet e formimit profesional mbyllen kur:
- kanë përmbushur qëllimin për të cilin janë krijuar ose kur nuk përmbushin asnjë qëllim;
- dendësia e institucioneve të formimit profesional në rajon është e madhe dhe funksionimi i institucionit të formimit profesional publik është i panevojshëm;
- frekuentimi i kurseve është i papërfillshëm;
- shpenzimet buxhetore për mbajtjen e institucionit janë të pajustifikueshme;
- banorët e zonës ku ushtron veprimtarinë institucioni nuk shprehin asnjë interes për të përfituar nga shërbimet që ofrohen aty;
- nga politikat përkatëse të formimit profesional rezulton se institucioni duhet transferuar në një zonë tjetër për ushtrimin e veprimtarisë.
6. Në urdhrin ku përcaktohet mbyllja e një institucioni të formimit profesional parashikohen edhe trajtimi i punonjësve të institucionit që dalin të papunë dhe destinacioni i mjeteve, monetare e materiale, në përfundim të likuidimit përkatës.
7. Qendrat e formimit profesional, të cilat funksionojnë para hyrjes në fuqi të ligjit nr.8872, datë 29.3.2002 “Për arsimin dhe formimin profesional në Republikën e Shqipërisë”, brenda 6 muajve nga hyrja në fuqi e këtij vendimi, të riorganizohen dhe funksionojnë mbi bazën e statuteve të miratuara në përputhje me statutin tip, që i bashkëlidhet këtij vendimi.
8. Vendimi nr.306, datë 21.6.1993 i Këshillit të Ministrave “Për organizimin e sistemit të formimit profesional në Republikën e Shqipërisë”, i ndryshuar, shfuqizohet.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano
             
   
STATUT-TIP
I INSTITUCIONEVE TË FORMIMIT PROFESIONAL, NË VARËSI TË MINISTRISË SË PUNËS DHE TË ÇëSHTJEVE SOCIALE

Në mbështetje të............

KREU I
DISPOZITA TË PËRGJITHSHME 

Neni 1 
Objekti 

Institucionet e formimit profesional kanë për qëllim të ofrojnë formim dhe  kualifikim profesional të personave, në mbështetje të politikave të përgjithshme shtetërore dhe në dobi të punësimit të zgjedhur lirisht, si dhe këshillim e orientim profesional.

Neni 2
Pozita juridike

1. Institucionet e formimit profesional janë persona juridikë publikë, në varësi të Ministrit të Punës dhe të Çështjeve Sociale dhe nuk ushtrojnë veprimtari fitimprurëse.
2. Institucionet e formimit profesional gëzojnë privilegjet dhe lehtësirat e parashikuara në legjislacionin në fuqi për organizatat jofitimprurëse.

Neni 3
Emërtimi dhe selia

Krijohet ..........., si institucion i formimit profesional, në varësi të Ministrit të Punës dhe të Çështjeve Sociale. Ky institucion vepron brenda territorit të.............. dhe ka selinë në.............

Neni 4
Kapitali fillestar dhe mjetet materiale

Kapitali fillestar i institucionit është............... Institucionit i jepen në përdorim mjediset...........

Neni 5
Marrëdhëniet me institucionet e tjera shtetërore

1. Ministria e Punës dhe e Çështjeve Sociale, Shërbimi Kombëtar i Punësimit dhe institucionet e tjera shtetërore që veprojnë në fushën e punësimit mbështesin dhe nxisin veprimtarinë e krijimit të kapaciteteve për formim profesional nëpërmjet zhvillimit dhe zgjerimit të sistemit të formimit profesional publik.
2. Shërbimi Kombëtar i Punësimit, nëpërmjet institucioneve të formimit profesional, zbaton politikën shtetërore të formimit profesional.
3. Institucionet e formimit profesional bashkëpunojnë me institucionet e arsimit profesional, zyrat e punësimit, me organizatat e punëdhënësve dhe të punëmarrësve, me universitetet, me INSTAT-in etj., për problemet e formimit profesional në përgjithësi dhe në mënyrë të veçantë për hartimin e kurrikulave, standardeve të profesioneve, trajtimin e personelit, realizimin e këshillimit dhe orientimit profesional.

KREU II
VEPRIMTARIA E INSTITUCIONEVE TË FORMIMIT PROFESIONAL

Neni 6
Kursantët

1. Kursantë janë personat që kanë mbaruar arsimin shkollor të detyrueshëm dhe që dëshirojnë të formohen profesionalisht.
2. Kanë përparësi në pranimin si kursantë ata persona që përfitojnë nga programet e mbështetjes me të ardhura, personat që dalin të papunë nga ndërmarrjet dhe institucionet në procesin e reformimit, ristrukturimit dhe privatizimit, vajzat dhe nënat e papuna, nënat me shumë fëmijë, vajzat dhe gratë e trafikuara, gratë e divorcuara e me probleme sociale, personat me aftësi të kufizuara, personat nga familje nën nivelin e varfërisë, personat që kthehen nga emigracioni e me probleme ekonomike, të sapodiplomuarit, si dhe personat që kanë vuajtur dënimin me burg.

Neni 7
Procedura e regjistrimit, vlerësimit dhe certifikimit

Procedurat e regjistrimit, vlerësimit përfundimtar dhe mënyra e certifikimit të kursantëve në institucionet e formimit profesional përcaktohen me udhëzim të Ministrit të Punës dhe të Çështjeve Sociale.

Neni 8
Hapja e kurseve të reja

Institucionet e formimit profesional hapin kurse:
- në përputhje me kërkesën e Shërbimit Kombëtar të Punësimit, në zbatim të politikave shtetërore;
- në përputhje me nevojat imediate të tregut të punës.

Neni 9
Tarifat e kurseve të formimit profesional

Institucionet e formimit profesional ofrojnë kurse me tarifa të favorizuara ose pa pagesë, në zbatim të politikave shtetërore të nxitjes së punësimit, sipas përcaktimit të Ministrisë së Punës dhe të Çështjeve Sociale, për punëkërkues të papunë dhe për shtresa të popullsisë në nevojë, që trajtohen nga zyrat e punësimit dhe kurse kundrejt pagesës, për personat e tjerë që kërkojnë të marrin pjesë në to.




Neni 10
Veprimtaritë e shërbimit dhe të prodhimit

1. Institucionet e formimit profesional kanë të drejtë të zhvillojnë çdo lloj veprimtarie në funksion të formimit profesional të kursantëve. Ato mund të kryejnë edhe shërbime ose veprimtari prodhuese me përfitime financiare, me kusht që kjo veprimtari të jetë në përputhje me qëllimin e institucionit për realizimin e programeve të formimit profesional dhe të mos përbëjë qëllim në vetvete.
2. Këto institucione bashkë me qendrat e përgatitjes praktike veprojnë si njësi ekonomike për realizimin e veprimtarive prodhuese dhe të shërbimeve, duke kontraktuar me persona fizikë ose juridikë.
3. Të ardhurat e krijuara nga këto veprimtari përdoren për mbulimin e nevojave të këtyre institucioneve dhe zgjerimin e veprimtarisë së tyre.

Kreu III
Organizimi dhe funksionimi i institucioneve të formimit profesional

Neni 11
Organet drejtuese

Organet drejtuese të institucioneve të formimit profesional janë:
- këshilli drejtues;
- drejtori.

Neni 12
Përbërja e këshillit drejtues

1. Këshilli drejtues është organ kolegjial që realizon drejtimin e veprimtarisë së institucionit të formimit profesional. Në institucionet e mëdha ky këshill ka në përbërje jo më shumë se 6 anëtarë, ndërsa në institucionet e vogla jo më shumë se 4 anëtarë.
2. Anëtarët e këshillit drejtues të institucionit të formimit profesional emërohen nga Ministri i Punës dhe i Çështjeve Sociale dhe propozohen nga institucionet: një përfaqësues nga zyra e punës, një përfaqësues nga bashkia, një përfaqësues nga dhoma e tregtisë dhe e industrisë, një përfaqësues nga punëdhënësit dhe një nga punëmarrësit. Drejtori i institucionit të formimit profesional është anëtar i këshillit drejtues.
3. Anëtarët e këshillit drejtues shpërblehen me 20% të pagës së drejtorit të institucionit.

Neni 13
Mbledhjet e këshillit drejtues

1. Këshilli drejtues thirret me kërkesë të drejtorit ose të shumicës së anëtarëve. Këshilli mblidhet sa herë e kërkon interesi i institucionit, por jo më pak se një herë në muaj.
2. Këshilli merr vendim me shumicë votash, në praninë e shumicës së anëtarëve. Në rast barazie votash, përcaktuese është vota e drejtorit.
3. Procedurat e thirrjes, të mbledhjes dhe të votimit të këshillit përcaktohen në rregulloren e këshillit, e cila miratohet nga vetë këshilli.






Neni 14
Kompetencat e këshillit drejtues

Këshilli drejtues ka këto kompetenca:
- miraton rregulloren e brendshme të funksionimit të institucionit;
- miraton strukturën organizative dhe përcakton numrin e punonjësve për veprimtarinë e përhershme;
- përcakton tarifat për kurse dhe kapacitetin maksimal të tyre, nisur nga kërkesat e tregut, si dhe mbi bazën e grupeve të veçanta të kursantëve;
- përcakton tarifat e shërbimeve dhe çmimet e mallrave që ofron;
- miraton programin ekonomiko-financiar;
- miraton llogaritë vjetore dhe raportin vjetor të veprimtarisë ekonomike të institucionit;
- përcakton pagat sipas funksioneve, indeksimin, rritjen e tyre, si dhe shpërblimet;
- përcaktimin e kritereve të marrjes në punë, të punonjësve të përhershëm dhe të instruktorëve;
- përcaktimin e pagave për instruktorët e brendshëm dhe të honorareve për instruktorët e jashtëm;
- shqyrtimin dhe miratimin paraprak të kontratave që lidhen me të tretët.

Neni 15
Pozita juridike e drejtorit

1. Drejtori përzgjidhet me konkurs publik, i cili organizohet nga Ministri i Punës dhe i Çështjeve Sociale. Ministri i Punës dhe i Çështjeve Sociale lidh kontratë pune me fituesin e konkursit për pozicionin e drejtorit të institucionit. Afati i kontratës është 5 vjet, me të drejtë ripërtëritjeje vetëm një herë.
2. Drejtori është përfaqësues ligjor i institucionit me të tretët dhe nënshkruan në emër dhe për llogari të institucionit.
3. Paga e drejtorit përcaktohet nga Ministri i Punës dhe i Çështjeve Sociale, me referencë strukturën dhe nivelin e pagave në institucionet buxhetore për  pozicione dhe institucione analoge, si dhe mbi bazën e arritjeve në detyrë. Paga e drejtorit ndryshon (rritet) sa herë ndryshojnë (rriten) pagat në shkallë vendi.

Neni 16
Kompetencat e drejtorit

Drejtori ka këto kompetenca:
- administron veprimtarinë e institucionit;
- harton rregulloren e brendshme të veprimtarisë së institucionit dhe ia paraqet për miratim këshillit drejtues;
- harton planin vjetor të veprimtarisë formuese të institucionit;
- i paraqet këshillit drejtues buxhetin dhe programin për realizimin e çdo veprimtarie para fillimit të saj, në funksion të përmbushjes së programit të punës;
- harton dhe i paraqet për miratim këshillit drejtues bilancin e institucionit;
- përgjigjet për shpenzimet e bëra me buxhetin e institucionit, në përputhje me objektivat dhe qëllimin e funksionimit të institucionit;
- harton dhe zbaton procedurat e punësimit të personelit, duke përdorur konkurrimin publik, për çdo vend pune;
- bashkërendon punën me këshillin drejtues për të zbatuar me sukses politikat shtetërore dhe strategjinë e formimit profesional;
- bashkëpunon me donatorë vendas dhe  të huaj për të siguruar fonde për institucionin;
- krijon, zhvillon dhe ruan lidhje të vazhdueshme institucionale me përfaqësues të institucioneve të arsimit dhe formimit profesional dhe të institucioneve të tjera që lidhen me këtë fushë;
- koordinon veprimet për mbështetjen e kurseve të formimit, si dhe të shërbimeve të tjera e të prodhimit në dobi të kurseve;
- mbështet veprimtaritë që lidhen me trajnimin e personelit, hartimin e kurrikulave rë reja dhe përmirësimin e atyre ekzistuese, si dhe këshillimin e orientimin e kursantëve;
- analizon dhe vlerëson studimet e bëra për tregun e punës dhe hapjen e kurseve të reja në rajonin ku vepron institucioni i tij dhe merr masa për zbatimin e studimeve të vlefshme.

KREU IV
TË ARDHURAT DHE VEPRIMTARIA EKONOMIKE E INSTITUCIONEVE TË FORMIMIT PROFESIONAL

Neni 17
Burimet e financimit

Burimet e financimit të institucioneve të formimit profesional përbëhen nga:
- fondet nga Buxheti i Shtetit ose nga qeverisja vendore për formimin profesional;
- fondet nga programet kombëtare ose ndërkombëtare;
- të ardhurat që krijohen nga vetë institucioni;
- fondet, grantet ose dhurimet e ndryshme nga subjekte publike, private, vendase ose të huaja;
- kontributet e shoqatave të punëdhënësve dhe të punëmarrësve, sponsorizimet e ndryshme;
- si dhe fonde nga burime të tjera të lejuara nga ligji.

Neni 18
Transferimi i fondeve buxhetore

1. Fondet nga Buxheti i Shtetit, të parashikuara në buxhetin vjetor të Shërbimit Kombëtar të Punësimit, për formimin profesional publik transferohen në fillim të çdo 4-mujori në llogarinë rrjedhëse të institucioneve të formimit profesional publik dhe bashkë me të ardhurat nga veprimtaritë e tjera të tyre ose me dhurimet e kontributet e tjera përbëjnë llogarinë aktive të këtyre institucioneve.
2. Institucionet e formimit profesional publik marrin fonde nga Buxheti i Shtetit në raport me kapacitetet për trajnim të kurseve të profesioneve. Zyrat përkatëse të punësimit dhe Shërbimi Kombëtar i Punësimit saktësojnë dhe vlerësojnë çdo vit, për vitin pasardhës, kontigjentet e kursantëve, punëkërkues të papunë, të parashikuara për formimin profesional. Llogaritja e financimit bëhet mbi bazën e kostove të plota të formimit profesional për çdo kursant. Kjo bazë llogaritjeje përbën dhe financimin shtetëror të institucionit në rajonin respektiv. Zyrat përkatëse të punësimit detyrohen të plotësojnë me kursantë kapacitetet e kurseve të profesioneve.

Neni 19
Programi ekonomik e financiar

1. Institucionet e formimit profesional publik përcaktojnë programin ekonomik e financiar dhe marrin vendime për zbatimin e tij. Në këtë program përfshijnë në mënyrë të posaçme fondet shtetërore dhe përgjigjen për realizimin e tyre kundrejt Shërbimit Kombëtar të Punësimit.
2. Institucionet e formimit profesional publik sigurojnë ekuilibrin e tyre financiar nëpërmjet fondeve që akordohen nga Buxheti i Shtetit për formimin profesional, nga të ardhurat që krijojnë vetë nga shitja e shërbimeve dhe mallrave, nga dhurimet e subjekteve vendase ose të huaja, si dhe nga kontributet.
3. Institucionet e formimit profesional publik kanë të drejtë të marrin pjesë në çdo veprimtari të formimit profesional si: sipërmarrja, tenderime, prokurime të granteve të organizuara nga Ministria e Punës dhe e Çështjeve Sociale, Ministira e Arsimit dhe e Shkencës, Shërbimi Kombëtar i Punësimit, si dhe nga subjekte të ndryshme shtetërore ose private, vendase apo të huaja. Këto institucione mund të kontraktojnë, shesin apo blejnë shërbime të formimit profesional dhe shërbime e mallra, që realizohen gjatë procesit të formimit profesional të kursantëve ose që kërkohen nga ky proces. Çdo institucion mund të transferojë shërbimet e tij, kabinetet, pajisjet dhe mjetet e nevojshme didaktike në institucione të tjera e duke koordinuar këtë veprimtari me Shërbimin Kombëtar të Punësimit.

Neni 20
Raportimi i treguesve dhe të dhënave 

Institucionet e formimit profesional publik mbajnë kontabilitet, përgatisin e paraqesin llogaritë vjetore dhe raportojnë periodikisht treguesit dhe të dhënat statistikore, sipas dispozitave ligjore.

Neni 21
Kontrolli i veprimtarisë së institucioneve dhe verifikimi i llogarive 

Veprimtaria e institucioneve të formimit profesional publik dhe llogaritë vjetore të tyre kontrollohen dhe nga Shërbimi Kombëtar i Punësimit. Ky kontroll është  i pavarur nga kontrollet e parashikuara në dispozitat e tjera ligjore dhe nuk i zëvendëson ato.

Neni 22
Raporti vjetor i veprimtarisë

1. Drejtori i institucionit të formimit publik i paraqet Drejtorisë së Përgjithshme të Shërbimit Kombëtar të Punësimit, periodikisht çdo vit, raportin vjetor të veprimtarisë së institucionit pas shqyrtimit e miratimit të tij në këshillin drejtues.
2. Raporti vjetor i veprimtarisë ekonomike e financiare u bëhet i njohur punonjësve.

Neni 23
Përdorimi i të ardhurave

Të ardhurat e institucionit të formimit profesional publik, pas realizimit të veprimtarisë vjetore, përdoren për zhvillimin dhe zgjerimin e mëtejshëm të veprimtarisë së tyre.

Kreu V
Dispozita të fundit

Neni 24
Çështje të veçanta

Çështje të veçanta, të cilat nuk rregullohen shprehimisht nga ky statut-tip, përcaktohen në varësi të pozitës së institucionit, në statutin e posaçëm dhe në rregulloren e veprimtarisë së tij.

Neni 25
Veprimi në kohë

Ky statut shtrin veprimin e tij mbi çdo institucion të formimit profesional publik, në varësi të Ministrisë së Punës dhe të Çështjeve Sociale, që është krijuar para hyrjes së tij në fuqi.




VENDIM
Nr.679, datë 16.10.2003

PËR MIRATIMIN E STRATEGJISË SË FURNIZIMIT ME UJË DHE TË KANALIZIMEVE NË ZONAT RURALE 

Në mbështetje të nenit 100 të Kushtetutës, me propozimin e Ministrit të Rregullimit të Territorit dhe të Turizmit, Këshilli i Ministrave 

VENDOSI:

Miratimin e strategjisë së furnizimit me ujë dhe të kanalizimeve në zonat rurale, e cila i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano


VENDIM
Nr.696, datë 16.10.2003 

PËR NJË NDRYSHIM DHE SHTESË NË VENDIMIN NR.321, DATË  15.5.2003 TË KËSHILLIT TË MINISTRAVE “PËR MIRATIMIN E LISTËS SË BARNAVE QË RIMBURSOHEN NGA INSTITUTI I SIGURIMEVE TË KUJDESIT SHËNDETËSOR DHE MASËN E MBULIMIT TË ÇMIMIT TË TYRE”

Në mbështetje të nenit 100 të Kushtetutës dhe të neneve 4 e 15 të ligjit nr.7870, datë 13.4.1994 "Për sigurimet shëndetësore në Republikën e Shqipërisë”, i ndryshuar, me propozimin e Ministrit të Shëndetësisë, Këshilli i Ministrave

VENDOSI:

Në vendimin nr.321, datë 15.5.2003 të Këshillit të Ministrave të bëhet ndryshimi dhe shtesa si më poshtë vijon:  
1. Në listën e barnave që rimbursohen nga Instituti i Sigurimeve të Kujdesit Shëndetësor bëhen ndryshimet dhe shtesat, sipas listave që i bashkëlidhen këtij vendimi.
2. Pas pikës 3 shtohet pika 3/1 me këtë përmbajtje:
“3/1. Masa e mbulimit të çmimit të barnave të listës së barnave të rimbursueshme, për kategorinë e pensionistëve, është 100 për qind.”.
3. Efektet financiare për vitin 2003 të përballohen nga buxheti i këtij viti, miratuar për ISKSH-në.
4. Ngarkohet Instituti i Sigurimeve të Kujdesit Shëndetësor të nxjerrë udhëzimet përkatëse për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos  Nano 







LISTA E BARNAVE ME NDRYSHIME TË ÇMIMEVE REFERENCË NË LISTËN E RIMBURSIMIT 2003


	[bookmark: OLE_LINK1]Kod Bari
	Kodi ATC
	Emri i barit
	Njësia
	Emri tregtar
	Firma farmaceutike
	Çmimi reference
	Çmim pacienti
	Çmim rimbursimi

	
	
	
	
	
	
	
	
	

	204/36
	L01BA01
	Methotrexatum 2,5 mg
	tabl.
	Methotrexat
	EBEWE PHARMACEUTICALS
	11
	0
	11

	204/110
	
	
	tabl.
	Methotrexat
	REMEDISA
	18,3
	7,3
	11

	210/36
	L02BB01
	Tamoxifenum 10 mg
	tabl.
	Tamoxifen "Ebewe"
	EBEWE PHARMACEUTICALS
	19
	3,6
	15,4

	276/69
	N05AX08
	Risperidonum 2 mg
	tabl.
	Rispolept
	JANSSEN PHARMACEUTICA
	255
	51
	204

	43/92
	B01AA07
	Acenocoumarolum 4 mg
	tabl.
	Sintrom
	NOVARTIS
	17
	2,5
	14,5

	88/92
	C09CA03
	Valsartanum 80 mg
	caps.
	Diovan
	NOVARTIS
	120
	60
	60

	122/89
	H01AA02
	Tetracosactidum Acetatum 1 mg-1ml
	amp.
	Cortrosyn Depot
	N.V.ORGANON
	370
	18
	352

	122/92
	
	
	amp.
	Synacthen Depot
	NOVARTIS
	375
	23
	352

	212/92
	L02BG04
	Letrozolum 2,5 mg
	tabl.
	Femara
	NOVARTIS
	863
	0
	863

	214/92
	L04AA01
	Ciclosporinum 25 mg
	caps.
	Sandimum Neoral
	NOVARTIS
	189
	0
	189

	215/92
	L04AA01
	Ciclosporinum 100 mg
	caps.
	Sandimum Neoral
	NOVARTIS
	751
	0
	751

	250/92
	N03AF01
	Carbamazepinum 2%-100 ml
	fl.
	Tegretol
	NOVARTIS
	621
	93
	528

	273/92
	N05AH02
	Clozapinum 100 mg
	tabl.
	Leponex
	NOVARTIS
	77,7
	15,5
	62,2

	298/92
	R03AC13
	Formoterolum fumarate 12 mcg (për inhalacion)
	caps.
	Foradil
	NOVARTIS
	73
	36,5
	36,5










PASQYRA 1

lista e barnave qË futen nË listËn e rimbursimit tË barnave 2003


	Kod Bari
	Kodi ATC
	Emri i barit
	Njësia
	Emri tregtar
	Firma farmaceutike
	Çmimi reference
	Çmim pacienti
	Çmim rimbursimi

	
	
	
	
	
	
	
	
	

	54/41
	B03XA01
	Erythropoietinum (Epoetin beta) 1000 Nj.N
	amp.
	Neorecormon
	F.HOFFMANN-LA ROCHE
	2390
	120
	2270

	55/41
	B03XA01
	Erythropoietinum (Epoetin beta) 2000 Nj.N
	amp
	Neorecormon
	F.HOFFMANN-LA ROCHE
	4779
	239
	4540

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	
















VENDIM
Nr.698, datë 16.10. 2003

PËR MIRATIMIN E MARRËVESHJES NDËRMJET QEVERISË SË REPUBLIKËS TË SHQIPËRISË DHE QEVERISË SË REPUBLIKËS TË GREQISË PËR BASHKËPUNIM NË FUSHËN E SHËNDETËSISË 
 
Në mbështetje të nenit 100 të Kushtetutës dhe të neneve 17 e 23 të ligjit nr. 8371, datë 9.7.1998 “Për lidhjen e traktateve dhe marrëveshjeve ndërkombëtare”, me propozimin e Ministrit të Punëve të Jashtme, Këshilli i Ministrave 

VENDOSI:

Miratimin e Marrëveshjes ndërmjet Qeverisë së Republikës të Shqipërisë dhe Qeverisë së Republikës të Greqisë për bashkëpunimin në fushën e shëndetësisë.
Ky vendim hyn në fuqi pas botimit në Fletoren Zyrtare.

KRYEMINISTRI 
Fatos Nano


MARRËVESHJA  
NDËRMJET QEVERISË SË REPUBLIKËS TË SHQIPËRISË DhE QEVERISË SË REPUBLIKËS TË GREQISË PËR BASHKËPUNIM NË FUSHËN E SHËNDETËSISË

Qeveria e Republikës të Shqipërisë dhe Qeveria e Republikës së Greqisë, këtej e tutje të quajtura “Palë Kontraktuese”, të udhëhequra nga dëshira për të nxitur marrëdhëniet dypalëshe në fushën e mjekësisë dhe duke qenë të bindur se bashkëpunimi i tanishëm do të kontribuojë në përmirësimin e gjendjes shëndetësore të popullsisë së dy vendeve, bien dakord si më poshtë:

Neni 1 

Palët Kontraktuese do të zhvillojnë dhe zgjerojnë bashkëpunimin e tyre në fushën e shëndetit dhe do të nxisin shkëmbimet e ndërsjella të eksperiencës së tyre, kryesisht nëpërmjet:
a) zhvillimit të programeve kërkimore të përbashkëta dhe bashkëpunimit midis qendrave kërkimore dhe shoqatave shkencore në çështje të  interesit të përbashkët;
b) pjesëmarrjes së specialistëve në konferenca e seminare mjekësore të organizuara në të dy vendet; 
c) shkëmbimit të informacioneve mbi çështjet që lidhen me shëndetin publik, shëndetin mjedisor, ushqimin dhe materialet higjienike;
d) bashkëpunimit ndërkufitar dhe informacionit reciprok, lidhur me shfaqjen e sëmundjeve infektive dhe sëmundjeve të tjera epidemike me shpërndarje të gjerë në territorin e tyre, me qëllim që të dyja Palët të marrin masat e nevojshme për të kufizuar përhapjen e tyre nëpërmjet tokës, detit ajrit, pasagjerëve dhe mallrave nga secila anë.

Neni 2
 
Palët Kontraktuese, reciprokisht, do të lehtësojnë vizita të shkurtra të shkencëtarëve, kërkuesve dhe specialistëve të tjerë në fushën e shëndetit, me qëllim shkëmbimin e eksperiencës.
Palët Kontraktuse bien dakord që pala dërguese do të mbulojë shpenzimet e udhëtimit.
Shpenzimet në lidhje me akomodimin do të mbulohen nga pala pritëse.

Neni 3

Secila prej Palëve Kontraktuese, për rastet urgjente që kërkojnë ndërhyrje të menjëhershme, do të japë ndihmë mjekësore falas qytetarëve të pasiguruar të Palës tjetër Kontraktuese gjatë qëndrimit të tyre të përkohshëm e të ligjshëm.

Neni 4

Palët Kontraktuese bien dakord që një numër jo më i madh se 300 shqiptarë mund të kurohen falas çdo vit në spitalet greke, që çdo herë do të përcaktohet nga një vendim i Ministrit të Shëndetësisë së Republikës të Greqisë, me kusht që:
a) ata të posedojnë një raport mjekësor të lëshuar nga një shërbim mjekësor zyrtar në Shqipëri, ku të theksohet se vuajnë nga sëmundje shumë të rënda që nuk mund të trajtohen në spitalet shqiptare, për arsye të mungesës së specialitetit mjekësor, të pajisjeve të nevojshme teknologjike ose për arsye të tjera serioze;
b) ata do të pranohen gradualisht nga spitalet greke;
c) spitalet greke mund të refuzojnë kurimin mjekësor të lartpërmendur, nëse nuk e lejojnë rrethanat;
d) shpenzimet e udhëtimit të mbulohen nga Pala Shqiptare.

Neni 5

Pala greke:
a) Do të akordojë një numër të arsyeshëm bursash për mjekët shqiptarë, me qëllim që të marrin specializimin mjekësor në spitalet greke, sipas legjislacionit grek.
b) Do të kontribuojë, brenda mundësive, nxitjen e programeve arsimore për stafin shqiptar të infermierëve dhe të nëpunësve të administratës shëndetësore dhe ekonomike, nëpërmjet organizatave shëndetësore  kompetente.

Neni 6

Pala greke do të përkrahë, brenda mundësive, Ministrinë e Shëndetësisë së Republikës të Shqipërisë, nëpërmjet programeve për zhvillimin e kujdesit shëndetësor parësor,kujdesit shëndetësor spitalor dhe organizimit të shërbimeve mjeksore në përgjithësi.

Neni 7

Palët Kontraktuese do të zhvillojnë bashkëpunimin në fushën farmaceutike në iniciativën e Qendrës Kombëtare të Kontrollit të Barnave të Shqipërisë dhe Organizatës Kombëtare të Barnave të Greqisë.

Neni 8

Palët Kontraktuese do të nxisin krijimin e binjakëzimit midis spitaleve. Bisedimet përkatëse do të zhvillohen me iniciativën e spitaleve të interesuara.

Neni 9

Kjo Marrëveshje do të hyjë në fuqi datën kur të dyja Palët Kontraktuese do të njoftojnë njëra-tjetrën nëpërmjet kanaleve diplomatike për plotësimin e formaliteteve ligjore që kërkohen nga secili vend për hyrjen në fuqi të Marrëveshjes.
Kur kjo Marrëveshje do të hyjë në fuqi, çdo marrëveshje tjetër ekzistuese midis dy Palëve konsiderohet e pavlefshme.
Kjo Marrëveshje do të qëndrojë në fuqi për 2 vjet dhe më pas do të rinovohet automatikisht për 2 (dy) vjet të tjera, po qe se nuk do të denoncohet me shkrim nga njëra prej Palëve Kontraktuese, të paktën 6 (gjashtë) muaj përpara përfundimit të secilës periudhë.
Në rast denoncimi të kësaj Marrëveshjeje, në lidhje me pikat e këtij neni, çdo program shkëmbimi ose bashkëpunimi i ndërmarrë në të dhe që nuk është plotësuar akoma do të qëndrojë i vlefshëm derisa të përfundojë.
Firmosur në Tiranë, më 3 shtator 2003, në dy kopje origjinale në gjuhët shqip, greqisht dhe anglisht, ku të dyja tekstet janë identike. Në rast divergjencash interpretimi do të mbizotërojë përkthimi në anglisht.


V E N D I M
Nr.28, datë 13.10.2003

NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:

Fehmi Abdiu			Kryetar i Gjykatës Kushtetuese
Zija Vuci			Anëtar  i	"	"
Gjergj Sauli			Anëtar  i	"	"			
Alfred Karamuço		Anëtar  i	"	"		
Kujtim  Puto			Anëtar  i	"	"			 
Petrit Plloçi			Anëtar  i	"	"		
Sokol Sadushi			Anëtar  i	"	"			
Xhezair Zaganjori		Anëtar  i	"	"		
Kristofor  Peçi			Anëtar  i	"	"			

me sekretare Arbenka Lalica, në datë 22.7.2003 mori në shqyrtim në seancë gjyqësore me dyer të hapura çështjen  nr.20 Akti që i përket:

KËRKUES:  MYSLYM GJOLEKA, përfaqësuar nga avokati Elton Lula, me prokurë.
SUBJEKTE TË INTERESUARA: 
1. KOMISIONI I KTHIMIT DHE KOMPENSIMIT TË PRONAVE VLORË,  në mungesë.
2. DEPARTAMENTI I SHËNDETIT PUBLIK VLORË, në mungesë.
OBJEKTI: Shfuqizimi  si antikushtetues i vendimeve nr.342, datë 13.3.2001 të Gjykatës së Rrethit Gjyqësor Vlorë; nr.262, datë 8.5.2001 të Gjykatës së Apelit Vlorë dhe nr.374, datë 6.2.2003 të Kolegjit Civil të Gjykatës së Lartë. 
BAZA LIGJORE: Neni 131/f i Kushtetutës, si dhe nenet 27 e 50 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”.
Për shfuqizimin si antikushtetuese të këtyre vendimeve, kërkuesi parashtron këto shkaqe:
- Në gjykimin në shkallë të parë u vërtetua me aktekspertimin se vlera e investimeve të shtetit në banesë nuk i kalonte 48 %, por gjykata, pa marrë provë tjetër, shprehet në vendim se eksperti ka gabuar duke vlerësuar edhe truallin.
- Gjykata e apelit ka lënë në fuqi vendimin e gjykatës së rrethit pa bërë analizë të plotë të provave.
- Këto shkelje i janë ngritur në rekurs Kolegjit Civil të Gjykatës së Lartë, i cili, pa të drejtë, vendosi mospranimin e rekursit në Dhomën e Këshillimit.



GJYKATA KUSHTETUESE,

pasi dëgjoi relatorin e çështjes Kristofor Peçi, përfaqësuesin e kërkuesit dhe bisedoi çështjen në tërësi, 

VËREN:

Me vendimin nr.256, datë 9.3.1995 Komisioni i Kthimit dhe Kompensimit të Pronave Vlorë i ka njohur kërkuesit bashkëpronësinë me Departamentin e Shëndetit Publik të Rrethit Vlorë të një ndërtese trikatëshe të ndodhur në fshatin Kuç. Kjo ndërtesë është kthyer në bashkëpronësi, pasi, në bazë të aktit të ekspertimit të kryer nga eksperti i Komisionit të Kthimit dhe Kompensimit të Pronave, vlera e shpenzimeve që ka kryer shteti në të i kalon 50 % të vlerës së banesës, kërkesë kjo e ligjit nr.7698, datë 15.4.1993 “Për kthimin dhe kompensimin e pronave ish-pronarëve”.
Mbi padinë e kërkuesit Gjykata e Rrethit Gjyqësor Vlorë, me vendimin nr.342, datë 13.3.2001, ka vendosur rrëzimin e saj me arsyetimin se në vlerën e përgjithshme të banesës nuk duhet të llogaritet vlera e truallit.
Gjykata e Apelit Vlorë ka lënë në fuqi vendimin e gjykatës së rrethit me të njëjtin arsyetim. Ajo shprehet në vendim se ligjvënësi nuk ka lënë vend për të bërë interpretim ndryshe nga ai që ka bërë gjykata e faktit. Fjala “etj.”, që ankuesi kërkon ta identifikojë me “truallin” në nenin 13/1 të ligjit, nuk mund të pranohet. Në këtë rast, vazhdon arsyetimi i gjykatës, bëhet fjalë vetëm për shpenzime të ndryshme, për ndryshime në strukturë, shtesa anësore apo shtesa kati etj., por kjo “etj.”, kurrësesi nuk mund të jetë trualli në vijim të kuptimit të “ndryshimeve strukturore”.
Kolegji Civil i Gjykatës së Lartë në Dhomën e Këshillimit, ka vendosur mospranimin e rekursit të ushtruar nga kërkuesi Myslym Gjoleka.
Gjatë shqyrtimit të çështjes në Gjykatën Kushtetuese, kërkuesi ndërsa në fillim pretendoi për proces të parregullt të zhvilluar nga të gjitha gjykatat, e kufizoi kërkesën për shfuqizimin vetëm të vendimit të Kolegjit Civil të Gjykatës së Lartë, i cili sipas tij ishte i detyruar ta kalonte çështjen në seancë gjyqësore, sepse në rekurs ngriheshin probleme ligjore.
Gjykata Kushtetuese, duke i shqyrtuar në tërësi pretendimet e kërkuesit për proces të parregullt në lidhje me kërkesat e neneve 42 e 131/f të Kushtetutës, çmon se shkaqet e ngritura nuk përmbajnë elemente të procesit të parregull në kuptimin kushtetues. Në këtë përfundim ajo arrin bazuar në kërkesat e nenit 131/f të Kushtetutës dhe të praktikës tashmë të konsoliduar të saj.
Sipas nenit 131/f të Kushtetutës, Gjykata Kushtetuese është kompetente për gjykimin përfundimtar të ankesave të individëve për shkeljen e të drejtave të tyre kushtetuese për një proces të rregullt ligjor. Në këtë kuptim, e drejta për një proces të rregullt ligjor është një nga të drejtat kushtetuese të individit që lidhet me rregullsinë e procesit edhe në sistemin gjyqësor. Në shqyrtimin e çështjeve të tilla, Gjykata Kushtetuese kontrollon nëse janë respektuar nga gjykatat e sistemit gjyqësor parimet themelore të procesit. Në shqyrtimin e kërkesave të tilla, Gjykata Kushtetuese kontrollon zbatimin e kërkesave të procesit të rregullt ligjor, sipas nenit 42 të Kushtetutës dhe nenit 6 të Konventës Europiane për të Drejtat e Njeriut nga ana e gjykatave të të gjitha instancave dhe nuk mund ta shtrijë këtë kontroll edhe mbi mënyrën e zgjidhjes së çështjes.
Shqyrtimi dhe zgjidhja e drejtë e çështjeve konkrete sipas rrethanave që paraqiten dhe analiza e provave në funksion të marrjes së një vendimi janë probleme që i takojnë juridiksionit të gjykatave të sistemit gjyqësor, sepse dhënia e drejtësisë është atribut vetëm i këtyre gjykatave. Të njëjtin qëndrim ka mbajtur Gjykata Kushtetuese në gjithë praktikën e saj për shqyrtimin e kërkesave të tilla të individëve për mbrojtje të të drejtave kushtetuese për një proces të rregullt ligjor.
Bazuar në këto argumente, për kërkesën objekt shqyrtimi të paraqitur nga kërkuesi Myslym Gjoleka, Gjykata Kushtetuese nuk mund të bëjë vlerësim tjetër të çështjes mbi atë që kanë bërë gjykatat e të gjitha shkallëve të gjykimit. Ajo nuk mund të marrë në shqyrtim faktin nëse në këtë rast duhet të llogaritet në vlerën e ndërtesës edhe vlera e truallit. Një disponim i tillë është jashtë kompetencës së saj, sepse do të njësohej me zgjidhjen në themel të çështjes.
Lidhur me gjykimin e çështjes, është e rëndësishme të theksohet se si gjykata e faktit, ashtu edhe ajo e apelit, nuk i kanë injoruar pretendimet e kërkuesit, por u kanë dhënë përgjigje atyre me vendim  të  arsyetuar. Në  këto  kushte, përderisa  palëve u  është dhënë mundësia për të parashtruar dhe mbrojtur pretendimet e tyre dhe vendimi është marrë brenda kompetencave, bazuar në administrimin dhe çmuarjen e provave të marra gjatë gjykimit, sipas parimit të kontradiktoritetit, procesi ligjor nuk mund të konsiderohet si i parregullt.

PËR KËTO ARSYE,

Gjykata Kushtetuese e Republikës së Shqipërisë, në bazë të neneve 131/f e 134/g të Kushtetutës, si dhe nenit 72 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, me shumicë votash,

VENDOSI:
- Rrëzimin e kërkesës.
- Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.


V E N D I M
Nr.29, datë 13.10.2003

NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:

Fehmi Abdiu			Kryetar i Gjykatës Kushtetuese
Zija Vuci			Anëtar  i	"	"
Alfred Karamuço		Anëtar  i	"	"		
Kristofor  Peçi			Anëtar  i	"	"			
Kujtim  Puto			Anëtar  i	"	"			 
Petrit Plloçi			Anëtar  i	"	"		
Sokol Sadushi			Anëtar  i	"	"			
Xhezair Zaganjori		Anëtar  i	"	"		
Gjergj Sauli			Anëtar  i	"	"			

me sekretare Arbenka Lalica, në datë 30.6.2003 mori në shqyrtim në seancë gjyqësore me dyer të hapura çështjen  nr.28 Akti që i përket:

KËRKUES: SERVET LIBOHOVA, përfaqësuar nga avokati Abaz Brati, me prokurë.
SUBJEKTE TE INTERESUARA: 
1. ILIR THANA,  në mungesë.
2. AGJENCIA KOMBËTARE E PRIVATIZIMIT, në mungesë.
3. KOMISIONI I KTHIMIT DHE KOMPENSIMIT TË PRONAVE PRANË QARKUT TIRANË, në mungesë.
4. DREJTORIA E SHËRBIMEVE QEVERITARE, në mungesë.
OBJEKTI: Shfuqizimi  si antikushtetues i vendimit nr.1399, datë 20.12.2001 të Kolegjit Civil të Gjykatës së Lartë. 
BAZA LIGJORE: Nenet 41, 42 dhe 131/f të Kushtetutës së Republikës të Shqipërisë, si dhe neni 6 i Konventës Europiane për të Drejtat e Njeriut.
Kërkuesi ka parashtruar këto shkaqe për shfuqizimin si antikushtetues të vendimit të mësipërm:


- Kolegji Civil i Gjykatës së Lartë ka zhvilluar një proces jo të rregullt ligjor, sepse vendimin e ka marrë jashtë rregullave të përcaktuara në nenet 472 dhe 485 të Kodit të Procedurës Civile.
- Shkeljet e lejuara kanë mohuar të drejtën e pronës së kërkuesit që është një e drejtë themelore kushtetuese.

GJYKATA KUSHTETUESE,

pasi dëgjoi relatorin e çështjes Gjergj Sauli, përfaqësuesin e kërkuesit dhe bisedoi çështjen në tërësi, 

VËREN:

Kërkuesit Servet Libohova dhe trashëgimtarëve të tjerë të ish-pronarit Ihsan Libohova, me vendimin nr.135, datë 12.6.1995 të Komisionit të Kthimit dhe Kompensimit të Pronave pranë Bashkisë Tiranë, u është kthyer një vilë me anekset përkatëse, ku përfshihet edhe objekti i quajtur magazina nr.2. Kthimi i kësaj magazine është bërë nga komisioni në kohën kur ajo ishte shitur nga Drejtoria e Shërbimeve Qeveritare me kontratën e datës 23.4.1992 në favor të subjektit të interesuar, Ilir Thana.
Kërkuesi së bashku me trashëgimtarët e tjerë, bazuar në vendimin e mësipërm të komisionit, kanë kërkuar me padi kundër subjektit të interesuar dhe Drejtorisë së Shërbimeve Qeveritare pavlefshmërinë e kontratës së shitjes së magazinës, njohjen e pronësisë së tyre mbi këtë objekt dhe kthimin e palëve në gjendjen e mëparshme.
Subjekti i interesuar, duke pretenduar se është pronar i ligjshëm i magazinës, ka kërkuar me kundërpadi në gjykatë, anulimin e vendimit të mësipërm të Komisionit të Kthimit dhe Kompensimit të Pronave.
Fillimisht, gjykata e rrethit ka vendosur pranimin e padisë dhe rrëzimin e kundërpadisë, vendim të cilin e ka lënë në fuqi gjykata e apelit, por të dy këto vendime i ka prishur Kolegji Civil i Gjykatës së Lartë, duke e kthyer çështjen për rigjykim në Gjykatën e Apelit Tiranë, e cila me vendimin nr.16, datë 14.7.2000 ka pranuar padinë dhe ka rrëzuar kundërpadinë.
Në bazë të rekursit të subjektit të interesuar, Kolegji Civil i Gjykatës së Lartë, me vendimin nr.1399, datë 20.12.2001, e ka gjykuar çështjen në fakt dhe ka vendosur rrëzimin e padisë dhe pranimin e kundërpadisë.
Gjykata Kushtetuese çmon se kërkesa e paraqitur nga kërkuesi është e drejtë dhe duhet pranuar, sepse Kolegji Civil i Gjykatës së Lartë ka zhvilluar një proces jo të rregullt ligjor. Kolegji Civil i kësaj Gjykate ka pranuar shkaqet e rekursit dhe ka bërë vlerësimin e provave, duke u shprehur se: “... nga aktet shkresore që gjykata e apelit ka administruar ... prona objekt konflikti nuk është vërtetuar të ketë qenë në pronësi të trashëgimlënësit të paditësve ...” ose se: “... me këto akte nuk provohet që Ihsan Libohova krahas truallit dhe shtëpisë prej 20 dhomash të ketë pasur në pronësi edhe objektin e konfliktit ...”, që është magazina nr.2. 
Kolegji Civil i Gjykatës së Lartë, duke vënë në diskutim problemet e ngritura në rekurs, ka pranuar një pjesë të provave e fakteve, kurse pjesën tjetër të tyre nuk e ka pranuar ose nuk e ka përmendur fare. Si rezultat i një rivlerësimi të tillë të provave, Kolegji ka marrë një vendim të kundërt me atë të gjykatës së apelit, duke vepruar në kundërshtim edhe me praktikën gjyqësore të reflektuar në vendimet unifikuese të Kolegjeve të Bashkuara të Gjykatës së Lartë, sipas së cilës, në zbatim të nenit 472 të Kodit të Procedurës Civile, rekurset e bëra për prishjen e vendimeve për vlerësimin e gabuar të provave i ka lënë jashtë kufijve të shqyrtimit të kësaj Gjykate.
Vendimi i Kolegjit Civil të Gjykatës së Lartë vjen në kundërshtim edhe me kërkesat e nenit 485 të Kodit të Procedurës Civile, sepse me prishjen e vendimit të gjykatës së apelit dhe gjykimin e çështjes në fakt, Kolegji ka vendosur rrëzimin e padisë dhe pranimin e kundërpadisë, në kushtet kur kjo dispozitë nuk parashikon të drejtën e kolegjit që, mbi bazën e vlerësimit të provave, të prishë vendimet e gjykatës së faktit e të apelit dhe të zgjidhë vetë çështjen.

Kolegji Civil i Gjykatës së Lartë, duke vlerësuar provat e administruara në të kundërtën e vlerësimit që u ka bërë atyre gjykata e apelit dhe duke e zgjidhur vetë çështjen, krejt ndryshe ka lejuar shkeljen e të drejtës së pronës së kërkuesit, e cila është një e drejtë themelore, nëpërmjet një procesi jo të rregullt ligjor, parashikuar në nenin 42 të Kushtetutës dhe në nenin 6 të Konventës Europiane të të Drejtave të Njeriut.

PËR KËTO ARSYE,

Gjykata Kushtetuese e Republikës së Shqipërisë, në bazë të nenit 72 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, me shumicë votash,

VENDOSI:

- Shfuqizimin si antikushtetues të vendimit nr.1399, datë 20.12.2001 të Kolegjit Civil të Gjykatës së Lartë.
- Dërgimin e çështjes për rishqyrtim Kolegjit Civil të Gjykatës së Lartë.
- Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.


VENDIM
Nr.30, datë 23.10.2003 

NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:

Fehmi Abdiu			Kryetar i Gjykatës Kushtetuese
Zija Vuci			Anëtar  i	"	"
Gjergj Sauli			Anëtar  i	"	"			
Alfred Karamuço		Anëtar  i	"	"		
Kristofor Peçi			Anëtar  i	"	"			
Petrit Plloçi			Anëtar  i	"	"			
Xhezair Zaganjori		Anëtar  i	"	"		
Sokol Sadushi			Anëtar  i	"	"			
Kujtim  Puto			Anëtar  i	"	"			

me sekretare Drita Panda, në datë 15.9.2003, mori në shqyrtim në seancë gjyqësore me dyer të hapura çështjen  nr.29 Akti që i përket:

KËRKUES: VIOLETA HANO, përfaqësuar nga avokat Fatmir Tartale, me prokurë.
SUBJEKTI I INTERESUAR:PASHK RAPI,  në mungesë.
OBJEKTI: Shfuqizimi  si antikushtetues i vendimit nr.348, datë 18.2.2003 të Kolegjit Civil të Gjykatës së Lartë. 
BAZA LIGJORE: Nenet 42 dhe 131/f të Kushtetutës të Republikës së Shqipërisë, si dhe neni 6 i Konventës EUropiane për të Drejtat e Njeriut.

Kërkuesja ka parashtruar këto shkaqe për shfuqizimin si antikushtetues të vendimit:
- Kolegji Civil i Gjykatës së Lartë lejoi zhvillimin e një procesi jo të rregullt ligjor dhe nuk respektoi të drejtën time për t’u mbrojtur me avokat, megjithëse unë paraqita kërkesë për shtyrjen e këtij gjykimi.
- Kolegji Civil më vendosi në kushte të pabarabarta gjykimi, megjithëse e njoftova se avokati ishte i sëmurë.

GJYKATA KUSHTETUESE,

pasi dëgjoi relatorin e çështjes Kujtim Puto, përfaqësuesin e kërkueses dhe bisedoi çështjen në tërësi, 
VËREN:

Kërkuesja Violeta Hano ka qenë palë paditëse në çështjen civile me të paditur subjektin e interesuar Pashk Rapi dhe me objekt të padisë pushim cenimi në posedim dhe rivendosje në posedim.
Gjykata e Rrethit Gjyqësor Tiranë, me vendimin nr.1346, datë 17.4.2001, ka vendosur pranimin e padisë, ndërsa Gjykata e Apelit Tiranë, me vendimin nr.247, datë 4.3.2002, ka ndryshuar vendimin e gjykatës së rrethit dhe i ka rrëzuar padinë. Kolegji Civil i Gjykatës së Lartë ka lënë në fuqi vendimin e gjykatës së apelit.
Kërkuesja i ka kërkuar Kolegjit Civil të Gjykatës së Lartë shtyrjen e gjykimit të çështjes me arsyetimin se avokati i caktuar prej saj ishte i sëmurë. Kjo kërkesë nuk u pranua nga ai Kolegj me arsyetimin se vetë kërkuesja duhet të merrte më parë masat për të pajisur avokatin me prokurë, dhe se duhet ta njoftonte gjykatën përpara gjykimit.
E drejta për t’u mbrojtur nëpërmjet avokatit është një element i rëndësishëm i procesit të rregullt ligjor, parashikuar në nenin 42 të Kushtetutës, por në çështjen në shqyrtim Gjykata e Lartë nuk i ka cenuar kërkueses ndonjë të drejtë të tillë. 
Gjykata e Lartë i ka përmbushur detyrimet e veta duke shpallur në listat e gjyqeve datën e gjykimit të çështjes dhe duke i dhënë kohë palëve për t’u përgatitur. Pas kësaj, ishte detyrë e vetë kërkueses të merrte masat për të caktuar avokat që të përgatitej për një mbrojtje efektive.
Rekursi i paraqitur në Gjykatën e Lartë mban datën 2.4.2002 dhe është nënshkruar nga vetë kërkuesja Violeta Hano, ndërsa shqyrtimi i çështjes në Kolegjin Civil të Gjykatës së Lartë është bërë në 18.2.2003. Nga verifikimi i bërë prej Kolegjit Civil, sikurse del nga materialet e dosjes, kërkuesja nuk kishte caktuar avokat me prokurë për t’u përfaqësuar në gjykim. Kjo rezulton jo vetëm nga mosparaqitja e prokurës, por edhe nga përgjigjja e dhënë para Kolegjit nga kërkuesja Violeta Hano. Në këto rrethana, gjykata me të drejtë e gjeti të pajustifikuar kërkesën e saj për shtyrjen e gjykimit për mosparaqitje të avokatit. 
Ndryshe nga sa pretendon kërkuesja, Kolegji Civil i Gjykatës së Lartë nuk e ka vënë kërkuesen në kushte të pabarabarta me palën tjetër. Gjykata e Lartë ka zbatuar rregullat procedurale për zhvillimin e veprimtarisë së saj dhe kjo veprimtari nuk mund të pengohet në rastet kur palët nuk përmbushin detyrimet e tyre. Nocioni i të drejtave dhe i kushteve të barabarta në gjykim nuk mund të interpretohet i ndarë nga detyrimi i palëve për respektimin e rregullave, brenda të cilave gjykatat kanë detyrë t’i respektojnë të drejtat e tyre.

PËR KËTO ARSYE,

Gjykata Kushtetuese e Republikës së Shqipërisë, në bazë të nenit 131/f të Kushtetutës, si dhe nenit 72 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, me shumicë votash,

VENDOSI:
- Rrëzimin e kërkesës.
- Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare.


MENDIMI I PAKICES

Nuk jemi dakort me konkluzionet e shumicës. Mendojmë se vendimi nr.348, datë 18.02.2003 i Kolegjit Civil të Gjykatës së Lartë është rezultat i një procesi të parregullt ligjor në kuptimin kushtetues dhe si i tillë duhej të shfuqizohej nga Gjykata Kushtetuese.
Pretendimi kryesor pranë Gjykatës Kushtetuese i kërkueses ka qenë mosrespektimi nga Kolegji Civil i Gjykatës së Lartë i të drejtës së saj për t’u mbrojtur me avokat, duke u vendosur kështu në kushte të pabarabarta gjykimi. Ne mendojmë se nga materialet e dosjes ky pretendim provohet plotësisht.
Përmes jurisprudencës së pasur të saj, Gjykata Kushtetuese ka pranuar se e drejta e mbrojtjes dhe barazia e armëve në kuptimin kushtetues janë elemente thelbësore të procesit të rregullt ligjor. Mbi këtë bazë është theksuar se gjykatave të të gjitha niveleve u dalin një sërë detyrash, në mënyrë që brenda kuadrit ligjor ekzistues dhe mundësive të garantojnë sa më mirë parimin e barazisë së armëve dhe të mbrojtjes efektive të palëve në gjykim. Nga ana tjetër, Gjykata Kushtetuese ka evidentuar domosdoshmërinë dhe rëndësinë e veçantë të mbrojtjes me avokat në gjykimet që zhvillohen në Gjykatën e Lartë. Çështjet që trajtohen aty kanë natyrë të mirëfilltë ligjore prandaj, të drejtat dhe liritë e shtetasve pranë kësaj gjykate mund të mbrohen me efektivitet dhe profesionalizëm vetëm përmes avokatit që përfaqëson palët.
Rezulton e provuar se ditën e gjykimit të çështjes në Gjykatën e Lartë kërkuesja është paraqitur vetë dhe i ka kërkuar që në fillim të seancës, kolegjit civil të kësaj gjykate, shtyrjen e gjykimit të çështjes me arsyetimin se avokati i caktuar prej saj ishte i sëmurë, gjë që vërtetohet edhe nga raporti mjeksor që përmban dosja. Pra, përderisa nuk mund të provohet e kundërta, duhet pranuar se ajo i kishte marrë masat për t’u përfaqësuar me avokat ditën e gjykimit të çështjes në Gjykatën e Lartë, por sigurisht, nuk mund të parashikonte që pikërisht këtë ditë, avokati i saj do të ishte i sëmurë.
Në vendim nuk përmenden një sërë faktesh të tjera që ka dosja dhe që u parashtruan në seancën gjyqësore që u zhvillua në Gjykatën Kushtetuese, të cilat, pavarësisht nga besueshmëria që paraqesin, përderisa nuk mund të rrëzohen, duhej të llogariteshin në favor të kërkesës. Kështu, u paraqit një prokurë përmes së cilës vërtetohet se rreth një javë para gjykimit të çështjes në Gjykatën e Lartë, kërkuesja ka caktuar si përfaqësues të saj ligjor pikërisht avokatin e deklaruar si mbrojtës të saj në seancën e zhvilluar pranë kësaj gjykate. Mosparaqitja e kësaj prokure së bashku me rekursin, u justifikua me praktikën që zbatojnë normalisht gjykatat e të gjitha niveleve, që do të thotë se ajo paraqitet dhe verifikohet ditën e zhvillimit të seancës gjyqësore. Për më tepër, avokati i kërkueses theksoi në seancën e zhvilluar në Gjykatën Kushtetuese se rekursi i paraqitur në Gjykatën e Lartë ishte hartuar nga vetë ai, pavarësisht se përmbante vetëm nënshkrimin e klientes së tij.
Duke qenë kështu, mendojmë se konkluzioni i shumicës se Gjykata e Lartë i ka përmbushur detyrimet e veta me shpalljen e listës dhe të dates së gjykimit të çështjes, dhe kërkuesja duhej të merrte vetë masat në kohën e duhur për të caktuar avokatin që të përgatiste një mbrojtje efektive, nuk është i bazuar.
Për sa më sipër, mendojmë se në procesin e zhvilluar në Gjykatën e Lartë, kërkueses i është mohuar dukshëm e drejta e mbrojtjes. Në këtë gjykim ajo është vënë në pozitë krejt të pabarabartë me palën tjetër.
Tiranë, më 23.10.2003

A N E T A RA N E T A RK R Y E T A R
/ K. Peçi / dv/ A. Karamuço / dv/ F. Abdiu / dv
  A N E T A R
/ Xh. Zaganjori / dv

MASH Ministria e Arsimit dhe Shkencés

MBU Ministria e Bujgésisé dhe Ushqimit

MD Ministria e Drejtésis¢

ME Ministria ¢ Ekonomisé

MF ‘| Ministria e Financave

MIE Ministria e Industris€ dhe Energjitikés

MKRS Ministria e Kulturés, Rinis€ dhe Sporteve

MM Ministria ¢ Mbrojtjes

MMj Ministria e Mjedisit

MPCS Ministria e Punés dhe e Céshtjeve Socmle

MPJ Ministria e Punéve t& Jashtme ‘

MPVD Ministria e Pushtetit Vendor dhe Decentralizimit

MRP Ministria e Rendit Publik

MRRTT Ministria e Rregullimit t& Territorit dhe Turizmit

MSH Ministria e Shéndetésisé ,
| MTT Ministria e Transportit dhe Telekomunikacionit

OJF Organizatat Jo Fitimprurese

PP Prokuroria e Pérgjithshme

SHISH Shérbimi Informativ Shtétéror

SHKB Sherbimi i Kontrollit te Brendshém

ZMQ

